b'\n_START_ARTICLE_\nPohjan Sellu\n_START_PARAGRAPH_\nPohjan Sellu on Kajaanin Tihisenniemen teollisuusalueen v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen suunniteltu sellutehdas, joka ei toistaiseksi ole toteutunut. Tehdasta varten ehdittiin perustaa yhti\xc3\xb6 nimelt\xc3\xa4 Pohjan Sellu Oy (Y-tunnus: 0689810-6) vuonna 1987 ja tehtaan oli tarkoitus k\xc3\xa4ynnisty\xc3\xa4 1990-luvun alussa. Yritys oli Mets\xc3\xa4liiton, Mets\xc3\xa4-Botnian, Yhtyneiden paperitehtaiden ja Kajaani Oy:n yhteishanke. Tehtaalle hankittiin 180 hehtaarin tontti Kajaanin kaupungilta Tihisenniemen tehdasalueen vierest\xc3\xa4 Sokaj\xc3\xa4rventien varresta._NEWLINE_Tehtaan suunnittelu Kajaaniin aloitettiin, kun Nuottasaaren sellutehdas Oulussa oli siirtynyt kokonaan Veitsiluoto Oy:n omistukseen. Tehtaan tuotantokapasiteetiksi suunniteltiin 400 000 t/a ja puuntarpeeksi 2,1 milj m\xc2\xb3 (1,5 kertaa Kajaani Oy:n silloinen puunk\xc3\xa4ytt\xc3\xb6). Tehtaan tarkoituksena oli k\xc3\xa4ytt\xc3\xa4\xc3\xa4 Kainuun m\xc3\xa4ntykuitupuuvaroja, joiden k\xc3\xa4ytt\xc3\xb6 Kajaanin paperitehtaan hierremenetelmiss\xc3\xa4 oli tuolloin taloudellisesti kannattamatonta. (Vuonna 2007 UPM-Kymmene Oyj kokeili m\xc3\xa4ntykuidun k\xc3\xa4ytt\xc3\xb6\xc3\xa4 Kajaanin paperitehtaallaan. Vaikka prosessi onnistui teknisesti, ei se lopulta ollut taloudellisesti kannattavaa kuitupuun hintamuutoksista johtuen.)_NEWLINE_Tehtaan oli tarkoitus ty\xc3\xb6llist\xc3\xa4\xc3\xa4 225-250 henkil\xc3\xb6\xc3\xa4 pysyv\xc3\xa4sti sek\xc3\xa4 rakennusvaiheessa 4500-6000 henkil\xc3\xb6\xc3\xa4 laskutavasta riippuen. Mets\xc3\xa4t\xc3\xb6iden ja puunkuljetusten ty\xc3\xb6llist\xc3\xa4v\xc3\xa4ksi vaikutukseksi oli laskettu noin 1750 henkil\xc3\xb6\xc3\xa4. Yhti\xc3\xb6 oli tiukasti sitoutunut ottamaan huomioon ymp\xc3\xa4rist\xc3\xb6n\xc3\xa4k\xc3\xb6kohdat projektissaan ja asettanut esimerkiksi p\xc3\xa4\xc3\xa4st\xc3\xb6arvot viranomaisten asettamia ehtoja tiukemmaksi._NEWLINE_Osuuskunta Mets\xc3\xa4liitto sek\xc3\xa4 kolme mets\xc3\xa4nhoitoyhdistyst\xc3\xa4 ja maataloustuottajien liittoa perustivat Mets\xc3\xa4-Pohja Oy sijoitusyhti\xc3\xb6n ker\xc3\xa4\xc3\xa4m\xc3\xa4\xc3\xa4n p\xc3\xa4\xc3\xa4omaa sellutehdasyhti\xc3\xb6lle._NEWLINE_Pohjan Sellu Oy on sulautunut Oy Mets\xc3\xa4-Botnia Ab:n osaksi 21.08.1991 ja on edelleen yhti\xc3\xb6n aputoiminimi. Varsinainen sellutehdashanke on kuitenkin j\xc3\xa4\xc3\xa4nyt muiden sellutehdashankkeiden varjoon ja vuoden 1991 j\xc3\xa4lkeen siin\xc3\xa4 ei ole tapahtunut edistyst\xc3\xa4 ja hankkeesta on k\xc3\xa4yt\xc3\xa4nn\xc3\xb6ss\xc3\xa4 luovuttu Mets\xc3\xa4-Botnia Oy:n keskittyess\xc3\xa4 parempituottoisiin hankkeisiin, kuten muun muassa sellutehtaaseen Uruguayn Fray Bentosissa sek\xc3\xa4 \xc3\x84\xc3\xa4nekosken biotuotetehtaaseen._NEWLINE_Vuosina 2014-2015 Kajaani on j\xc3\xa4lleen noussut yhdeksi vaihtoehdoksi uudelle sellutehtaalle ja biojalostamolle.\n_START_SECTION_\nYhti\xc3\xb6n johto\n_START_PARAGRAPH_\nTehtaan toimitusjohtajaksi oli valittu Diplomi-insin\xc3\xb6\xc3\xb6ri Ossi Kokkonen, joka oli toiminut PI Process Consulting Oy:n toimitusjohtajana. H\xc3\xa4n aloitti teht\xc3\xa4v\xc3\xa4ss\xc3\xa4\xc3\xa4n helmikuussa 1989.'